54 – Κοινωνικές συναναστροφές με την τοπική κοινότητα

Σκοποί: - Συμμετοχή των προσφύγων στην κοινωνική αλληλεπίδραση.
- Απόκτηση ικανότητας ανταλλαγής πολιτισμικών πληροφοριών και απόψεων.
- Διαπολιτισμική ευαισθητοποίηση της τοπικής κοινότητας.

Επικοινωνιακές καταστάσεις

* Συμμετέχουν σε πραγματικές συζητήσεις.
* Μιλούν για τον εαυτό τους, τη ζωή τους, τον πολιτισμό τους.

Υλικό

Δεν χρειάζεστε συγκεκριμένο υλικό. Ανάλογα με τις συνθήκες και την κατάσταση των προσφύγων, προσπαθήστε να κανονίσετε μια συνάντησή τους με μέλη της τοπικής κοινότητας, με τη συνδρομή τοπικών οργανώσεων π.χ. φιλανθρωπικών ιδρυμάτων, της τοπικής αυτοδιοίκησης, σχολικών παραγόντων, κ.λπ. Θα βοηθήσει πολύ αν κάποια από αυτά τα άτομα έχουν ζήσει στο παρελθόν σε κάποια ξένη χώρα.

Πριν να συναντηθούν με τους πρόσφυγες, κανονίστε μια δική σας προπαρασκευαστική συνάντηση με τα μέλη της τοπικής κοινότητας που θα τους υποδεχτούν. Δώστε τους κάποιες βασικές πληροφορίες για την ομάδα των προσφύγων, το γλωσσικό τους επίπεδο και τη δουλειά που κάνετε μαζί τους. Εξηγήστε τους το σκοπό της επαφής των προσφύγων μαζί τους, ζητήστε τη συνεργασία τους και απαντήστε σε τυχόν ερωτήσεις τους. Έπειτα, θα συναντήσουν την ομάδα των προσφύγων.

Διαπολιτισμικές γλωσσικές δραστηριότητες

Δραστηριότητα 1

Οι πρόσφυγες και τα μέλη της τοπικής κοινότητας κάθονται στο χώρο της συνάντησης, σχηματίζοντας ένα κύκλο. Αν είναι εφικτό, ο κάθε πρόσφυγας κάθεται ανάμεσα σε δύο μέλη της τοπικής κοινότητας.

Με τη βοήθεια διαμεσολαβητή, αν υπάρχει διαθέσιμος, ζητάτε από τους πρόσφυγες να συστηθούν. Έπειτα ζητάτε από τα μέλη της κοινότητας να κάνουν το ίδιο.

Δραστηριότητα 2

Βρείτε τα άτομα της ομάδας που ενδεχομένως θα μπορούσαν να χρησιμοποιηθούν ως διερμηνείς (κάτι τέτοιο θα μπορεί να γίνει μόνο αν υπάρχει διαμεσολαβητής). Αφού τελειώσουν οι συστάσεις, ζητήστε από τους πρόσφυγες να μιλήσουν σε ένα από τα άτομα που κάθονται πλάι τους για τη δική τους γλώσσα/ες και το δικό τους πολιτισμό. Το άτομο στο οποίο απευθύνονται, προετοιμάζει στο μεταξύ κάποιες σχετικές ερωτήσεις, κι έπειτα δίνει κι αυτό πληροφορίες για τον πολιτισμό της δικής του χώρας, την οικογένειά του, κ.λπ.

Δραστηριότητα 3

Στη συνέχεια, ο κύκλος των συνομιλητών διευρύνεται και δίνεται η δυνατότητα στους συμμετέχοντες να κουβεντιάσουν για τα έθιμα της πατρίδας τους, την αγαπημένη τους μουσική, την πόλη που τους αρέσει περισσότερο κ.λπ.

Δραστηριότητα 4

Φτιάξτε ένα αραχνοειδές διάγραμμα στον πίνακα (ή χρησιμοποιώντας προτζέκτορα). Γράψτε στο κέντρο τη λέξη «ένταξη». Ζητήστε από όλους τους συμμετέχοντες να πουν κάποια λέξη ή φράση που να σχετίζεται ή να παραπέμπει στη λέξη «ένταξη». Γράψτε αυτά που σας λένε στα «κυκλάκια» του διαγράμματος. Σημείωση: η αποτελεσματικότητα της δραστηριότητας αυτής εξαρτάται από το κατά πόσο τα μέλη της τοπικής κοινωνίας είναι πρόθυμα να συμμετέχουν. Δε χρειάζεται να απαντήσουν όλοι).

*Δραστηριότητα 5*

Πριν από τη συνάντηση, βοηθήστε τους πρόσφυγες να προετοιμάσουν μια σύντομη περιγραφή ενός παραδοσιακού πιάτου της χώρας τους. Στο τέλος της συνάντησης, οι πρόσφυγες που έχουν την ανάλογη ικανότητα, περιγράφουν ένα παραδοσιακό πιάτο που γνωρίζουν στους υπόλοιπους. Στη συνέχεια, κάποια μέλη της τοπικής κοινότητας κάνουν το ίδιο. (Σημείωση: στην ιδανική περίπτωση, μερικοί πρόσφυγες και μέλη της τοπικής κοινότητας μπορούν να φέρουν μαζί τους ένα χαρακτηριστικό φαγητό ή γλυκό για κέρασμα, κάτι που θα κάνει το κλίμα πιο φιλικό και άνετο).

Μια ιδέα για να κλείσει όμορφα η συνάντηση είναι να παροτρύνετε τους πρόσφυγες και τα μέλη της τοπικής κοινότητας να πουν ένα τραγούδι σε όποια γλώσσα θέλουν. Αν στην παρέα υπάρχουν και παιδιά, μπορούν κι αυτά να τραγουδήσουν μαζί με τους υπόλοιπους.